元日观上公献寿赋（以题为韵）
王起 (Tang)
岁移木德。春变铜浑。观上公之献寿。表南面之居尊。赞以至诚。俾天长而地久。陈乎盛礼。亦星列而雷奔。所以上增景物。所以下答湛恩。岂徒阅夫济济。而炫彼元元。时也百辟无哗。九宾有秩。玉帛林会。簪裾栉比。声明叶于载阳。天文宜于初吉。于是紫殿昼。皇舆出。仰之如天。就之如日。献大君之寿。善颂善祷。觌元老之仪。匪徐匪疾。皤皤元老。首出朝端。仰紫宸而展敬。回黄阁而即安。振冠剑之翼翼。曳环佩之珊珊。既进退而有度。亦容止而可观。将奉一人之寿。而为万国之欢。远映珠旒。旁临霜仗。赫赫在下。明明在上。奉觞而进。持盈有俯偻之容。祝寿而旋。庆赐被鸿恩之畅。应千年而莫厚。宅百揆而谁让。祥光郁霭。佳气葱茏。时剡剡以起履。每兢兢而鞠躬。拱北辰之尊。不异乎台居列宿。献南山之寿。更闻其岳视三公。既而天颜回眷。尧酒毕献。乾坤永固。上下无怨。礼循墙而已退。福如茨而咸劝。则山呼万岁。徒称汉日之祥。天锡九龄。讵比周年之愿。谅羲轩之道隆。实伊容之德建。宜乎景禄克受。赓歌不朽。如冈如陵。可大可久。亦何待华封之祝。然后增尧之寿。